**G U V E R N U L R O M Â N I E I**



**ORDONANȚĂ DE URGENȚĂ**

**privind instituirea unor măsuri, precum și a unui sprijin financiar, pentru pregătirea portofoliului de proiecte în domenii strategice considerate prioritare pentru perioada de programare 2021-2027, destinat finanțării prin Programul Operațional Asistență Tehnică 2014-2020, POAT 2014-2020, și Programul Operațional Infrastructură Mare 2014-2020, POIM**

Proiectele de infrastructură sunt investiții publice de importanță strategică pentru România, care asigură creșterea calității vieții, conectivitatea cu coridoarele de transport transeuropene și creșterea mobilității populației și a mărfurilor. Întârzierea implementării proiectelor de infrastructură are impact direct asupra pierderii de sume alocate României prin Programul Operațional Infrastructură Mare, context care impune reglementarea în regim de urgență a unor măsuri pentru diminuarea acestei categorii de risc.

Pentru absorbția fondurilor europene alocate României în perioada 2021 – 2027 este necesară crearea cadrului legal pentru pregătirea portofoliului de proiecte al României, mai ales a portofoliului de proiecte din domeniul infrastructurii de interes național/local și regional precum și a portofoliului de proiecte pentru domeniul de specializare inteligentă;

Reglementările legale în vigoare, interne și internaționale și necesitatea asigurării cadrului legal și a condițiilor necesare realizării obiectivelor și a obligațiilor asumate de către România reprezintă contextul care impune reglementarea în regim de urgență a unor măsuri pentru implementarea proiectelor cu finanțare din fonduri europene în vederea evitării riscului de dezangajare pentru anul 2023 precum și de modificare și completare a unor acte normative;

Deoarece eligibilitatea cheltuielilor în perioada de programare 2021-2027 începe cu data de 01 ianuarie 2021, dată de la care devin eligibile cheltuielile aferente implementării proiectelor și acționează riscul de dezangajare eșalonat pe durata celor 7 ani, conform regulilor prevăzute de propunerile de Regulamentele ale Comisiei Europene, de tipul n+2;

Întrucât proiectele de infrastructură necesită perioade de timp de aproximativ 1-2 ani pentru pregătirea și elaborarea documentațiilor tehnico-economice, respectiv pentru elaborarea și aprobarea Studiului de Fezabilitate și/sau a Proiectului Tehnic de Execuție, cu impact asupra ritmului de implementare și a riscului de dezangajare la nivelul programelor operaționale;

Având în vedere că proiectele de specializare inteligentă trebuie pregătite în mod similar cu proiectele de infrastructură potrivit metodologiei de descoperire antreprenorială agreate de Comisia Europeană, iar pentru acest domeniu România are alocat, potrivit concentrării tematice la nivelul obiectivului de politică 1, suma de aproximativ 5,9 mld. euro, și orice întârziere poate genera pierderi cu consecințe directe asupra dezvoltării mediului de afaceri pe termen lung;

Ținând cont de faptul că pentru proiectele de infrastructură de apă și apă-uzată există prevederi ale directivelor europene în domeniu cu termen de conformare depășit;

Având în vedere măsurile luate la nivelul Uniunii Europene, precum și la nivelul României în contextul epidemiei de coronavirus COVID 19, ce a determinat instituirea stării de urgență prin Decretul prezidențial nr. 195/2020, prelungită prin Decretul prezidențial nr. 240/2020, precum și faptul că la această dată se estimează că, din cauza restricțiilor pentru limitarea răspândirii coronavirusului va exista un impact negativ asupra implementării contractelor de lucrări, care va afecta în mod negativ riscul de dezangajare;

Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată pentru a nu genera întârzieri în implementarea proiectelor de infrastructură indiferent de natura acestora, cu impact direct asupra riscului de dezangajare (estimat la peste 500 mil euro începând cu al doilea an al perioadei de programare), dar și asupra perspectivei de dezvoltare pe termen lung a României, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență.

**Capitolul I. DISPOZIȚII GENERALE**

**Art.1 -** Prin prezenta ordonanță de urgență se intituie unele măsuri în domeniul fondurilor europene având drept scop:

1. asigurarea cadrului general de acordare a sprijinului financiar pentru elaborarea documentațiilor tehnico-economice necesare pregătirii și implementării unor proiecte de infrastructură din domenii de interes strategic național/regional/local și/sau a unor proiecte care fac parte din strategii/planuri de dezvoltare la nivel regional/local, finanțabile din fonduri europene acordate României în perioada de programare 2021-2027, în cadrul Politicii de Coeziune;
2. pregătirea portofoliului de proiecte de infrastructură în domenii strategice considerate prioritare pentru perioada de programare 2021-2027.

**Art.2 -** Prin prezenta ordonanță de urgență se acordă sprijin financiar în elaborarea documentațiilor tehnico-economice în următoarele domenii de interes strategic național/local:

a) Transport;

b) Apă – apă uzată;

c) Managementul deșeurilor;

d) Mobilitate urbană;

e) Regenerare urbană;

f) Infrastructură rutieră de interes județean;

g) Centre de agrement / Baze turistice (tabere școlare);

h) Infrastructură și servicii publice de turism, inclusiv obiective de patrimoniu;

i) Specializare inteligentă.

**Art. 3 -** Sprijinul financiar prevăzut la art. 2 se acordă prin Programul Operațional Asistență Tehnică 2014-2020 (denumit în continuare POAT 2014-2020) și Programul Operațional Infrastructură Mare 2014-2020 (denumit în continuare POIM), în domenii care urmează a fi finanțate în perioada 2021-2027, cu respectarea legislației în domeniul ajutorului de stat.

**Art.4** - (1) Documentațiile tehnico-economice pentru care se acordă sprijin financiar în conformitate cu prezenta ordonanță de urgență sunt:  studiul de fezabilitate sau documentația de avizare a lucrărilor de intervenții, după caz;proiect pentru autorizarea/desființarea executării lucrărilor; proiectul tehnic de execuție.

(2) În funcție de tipologia proiectelor, se va acorda sprijin financiar în conformitate cu prezenta ordonanță de urgență și pentru documentații de tipul: plan de afaceri, studiu de marketing, studiu de oportunitate, studii geotehnice, studii pentru obținerea acordurilor/avizelor de mediu, studii arheologice, studii hidrologice, studii topografice, documentații cadastrale, precum și orice alte categorii de studii și documentații pentru obținerea de avize/autorizații care sunt necesare pentru implementarea proiectelor din domeniile prevăzute la art. 2.

**Art.5 -** (1) Proiectele de infrastructură din domeniile menționate la art. 2 lit a)-h) pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să se încadreze în obiectivele prevăzute în documentele strategice prin care vor fi îndeplinite condițiile favorizante aplicabile, precum și să îndeplinească una dintre următoarele condiții, după caz, în funcție de relevanță și aplicabilitate:

a) să facă parte din Master Planul General de Transport al României, aprobat prin Hotărârea Guvernului nr. 666/2016, pentru proiectele de infrastructură de transport;

b) să facă parte din Master Planul de alimentare cu apă, apă uzată și după caz din Planul Național / județean / municipal de Management al Deșeurilor pentru proiectele de infrastructură de apă, apă uzată și / sau management al deșeurilor sau din alte documente strategice elaborate în acest scop;

c) să facă parte din Planul de Mobilitate Urbană pentru proiectele de mobilitate urbană sau din alte documente strategice elaborate în acest scop;

d) să facă parte din Strategia Integrată de Dezvoltare Urbană (SIDU)/Strategia de Dezvoltare Locală elaborată și aprobată la nivel local pentru proiectele de regenerare urbană sau din alte studii / planuri / strategii aprobate de autoritățile administrației publice locale, pentru proiectele de regenerare urbană;

e) să facă parte din analize, planuri, strategii elaborate și aprobate la nivel local, județean sau regional, care includ dezvoltarea turismului și / sau obiectivelor de patrimoniu cu potențial turistic, pentru proiecte din categoria infrastructuri și servicii publice de turism, inclusiv obiective de patrimoniu;

f) să facă parte din strategiile / planurile, elaborate și aprobate la nivel județean sau regional, care includ dezvoltarea infrastructurii rutiere de interes județean, precum și pentru proiecte de tipul centre de agrement / baze turistice (tabere școlare).

(2) Proiectele de specializare inteligentă propuse la art. 2 lit i) pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență sunt identificate / selectate în cadrul procesului de descoperire antreprenorială implementat la nivel regional pe baza Strategiilor Regionale de Specializare Inteligentă.

**Art.6** - (1) Beneficiarii documentațiilor tehnico-economice pentru care se acordă sprijinul financiar în condițiile prezentei ordonanțe de urgență au obligația de a depune cereri de finanțare pentru proiectele pentru care au fost pregătite documentațiile tehnico-economice.

(2) Autoritățile de Management pentru POAT 2014-2020, respectiv POIM sunt responsabile pentru emiterea titlurilor de creanță în vederea recuperării sumelor, ca urmare a nerespectării obligațiilor de către beneficiarii finanțării.

**CAPITOLUL II. PREVEDERI REFERITOARE LA PROIECTELE STRATEGICE DE INFRASTRUCTURĂ DE TRANSPORT, APĂ-APĂ UZATĂ, MANAGEMENTUL DEȘEURILOR**

**Art.7 -** (1) Proiectele strategice de infrastructură de transport rutier pentru care se acordă sprijin financiar pentru elaborarea documentațiilor tehnico-economice în conformitate cu prevederile prezentei ordonanțe de urgență trebuie să respecte condițiile art. 5 alin. (1) și să se încadreze în una dintre următoarele priorități:

a) să contribuie la asigurarea funcționalității integrale a rețelei TEN-T Core si Comprehensive, conform termenelor asumate prin Regulamentul UE nr.1315 / 2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE;

b) să asigure accesul la rețeaua TEN-T Core și Comprehensive, în special pe tronsoanele și coridoarele transfrontaliere;

c) să asigure realizarea interconexiunilor multimodale, respectiv conexiuni între diferitele moduri de transport: porturi, aeroporturi și alte moduri de transport.

(2) Proiectelor strategice de infrastructură de transport rutier incluse la finanțare conform uneia dintre prioritățile prevăzute la alin. (1) li se aplică criteriile de prioritizare prevăzute de Master Planul General de Transport al României.

**Art.8** -(1) Unitățile administrativ-teritoriale pot asigura pregătirea documentațiilor tehnico-economice pentru obiectivele de investiții în domeniul infrastructurii de transport rutier care se vor implementa în perioada de programare 2021-2027, care privesc variantele ocolitoare ale municipiilor reședință de județ sau a municipiilor, respectiv orașelor sau care asigură legătura municipiilor reședință de județ sau a municipiilor, respectiv a orașelor, direct sau indirect la autostrăzi, drumuri expres și/sau drumuri naționale sau privesc soluții alternative pentru descongestionarea traficului rutier de pe drumurile naționale.

(2) Unitățile administrativ-teritoriale care depun cereri de finanțare la Organismul Intermediar pentru Transport în vederea finanțării pregătirii documentațiilor tehnico-economice pentru proiectele prevăzute la alin.(1) trebuie să obțină avizul prealabil al structurii responsabile cu gestionarea Master Planului General de Transport din cadrul Ministerului Transporturilor Infrastructurii si Comunicațiilor, pentru a se certifica faptul că respectivele proiecte au fost incluse în documentul strategic și respectă prevederile art. 5 alin (1).

(3) Pentru obținerea sprijinului financiar în vederea realizării documentațiilor tehnico-economice prevăzute la alin.(1), unitățile administrativ-teritoriale pot constitui parteneriate pe baza acordurilor de parteneriat și / sau asociații de dezvoltare intercomunitară.

**Art.9** - (1) Pentru realizarea unor obiective de investiții în domeniul infrastructurii de transport rutier în perioada de programare 2021-2027 care privesc variantele ocolitoare ale municipiilor reședință de județ sau a municipiilor, respectiv orașelor sau care asigură legătura municipiilor reședință de județ sau a municipiilor, respectiv a orașelor, direct sau indirect la autostrăzi, drumuri expres și / sau drumuri naționale sau care privesc soluții alternative pentru descongestionarea traficului rutier de pe drumurile naționale, administratorul / dezvoltatorul infrastructurii rutiere, cu aprobarea consiliului de administrație, poate încheia protocoale de colaborare cu unitățile administrativ-teritoriale, asocierile dintre acestea și/sau cu asociațiile de dezvoltare intercomunitară existente la nivel local, cu aprobarea consiliilor locale/consiliilor județene, în vederea elaborării documentațiilor tehnico-economice prevăzute la art. 4.

(2) Contractarea serviciilor aferente elaborării documentațiilor tehnico-economice prevăzute la alin. (1) se face de către unitățile administrativ-teritoriale /asocierile dintre acestea/asociațiile de dezvoltare intercomunitară potrivit prevederilor legale în vigoare.

(3) Protocoalele de colaborare prevăzute la alin. (1) sunt documente justificative pentru înregistrarea în evidențele contabile ale unităților administrativ-teritoriale/asociațiilor de dezvoltare intercomunitară/asocierilor existente la nivel local a categoriilor de cheltuieli generate de elaborarea documentațiilor tehnico-economice.

(4) Protocoalele de colaborare cuprind datele valorice estimate aferente elaborării documentațiilor tehnico economice.

(5) Autoritatea Rutieră Română are obligația de a încheia contracte pentru realizarea auditului de siguranță rutieră cu unitățile administrativ-teritoriale/asocierile/asociațiile de dezvoltare intercomunitară, după caz.

(6) Documentațiile tehnico-economice se predau administratorului/ dezvoltatorului de infrastructură rutieră numai după obținerea avizului comisiei tehnico-economice din cadrul acestuia. La obținerea avizului unităților administrativ-teritoriale / asociațiilor de dezvoltare intercomunitară / asocierii au obligația de a răspunde observațiilor formulate de administratorul / dezvoltatorul infrastructurii rutiere, astfel încât documentațiile tehnico-economice să fie completate la standardele prevăzute de normativele tehnice în vigoare.

(7) Administratorul/dezvoltatorul de infrastructură rutieră îndeplinește demersurile necesare în vederea aprobării, conform prevederilor legale ȋn vigoare, a documentațiilor tehnico-economice aferente obiectivelor/proiectelor de investiții noi, documentațiilor de avizare a lucrărilor de intervenții, respectiv notelor de fundamentare privind necesitatea și oportunitatea efectuării cheltuielilor aferente celorlalte categorii de investiții incluse la poziția C «Alte cheltuieli de investiții» care se finanțează, potrivit legii, din fonduri publice.

(8) Predarea / primirea documentațiilor tehnico-economice are loc pe bază de protocol încheiat între unitățile administrativ-teritoriale/asociațiile de dezvoltare intercomunitară / asocierile dintre aceștia existente la nivel local și administratorul / dezvoltatorul infrastructurii de transport, care va cuprinde:

a) date referitoare la prestatorul de servicii;

b) valoarea contractelor încheiate;

c) valoarea plăților efectuate;

d) procesele-verbale de recepție;

e) alte documente și informații pe care părțile le consideră necesare.

(9) Protocolul de predare-primire încheiat conform alin. (8) are valoare de document justificativ pentru administratorul / dezvoltatorul infrastructurii pentru înregistrarea în evidențele contabile a contravalorii documentațiilor tehnico-economice elaborate.

(10) Administratorul/dezvoltatorul infrastructurii rutiere se subrogă în drepturile și obligațiile ce decurg din contractele prevăzute la alin. (2) încheiate legal de către unitățile administrativ-teritoriale/asociațiile de dezvoltare intercomunitară / asocieri, pe bază de act adițional, prin voința părților, cu respectarea prevederilor legale în vigoare.

(11) Responsabilitatea pentru elaborarea documentațiilor tehnico-economice rămâne aceeași cu cea prevăzută de lege pentru proiectanți/consultanți, după caz, pe durata implementării proiectelor de infrastructură de transport pentru care s-a încheiat protocol de colaborare potrivit prevederilor prezentei ordonanțe de urgență.

(12) Pentru efectuarea cheltuielilor necesare pentru elaborarea documentației tehnico-economice unitățile administrativ-teritoriale/asociațiile de dezvoltare intercomunitară / asocieri, în calitate de beneficiar al proiectului vor depune la Autoritatea de Management/ Organismul Intermediar cereri de finanțare și cereri de rambursare corespunzătoare.

(13) Prin derogare de la prevederile art. 6 alin. (2) din Ordonanța de urgență a Guvernului nr. 40/2015, cheltuielile generate de elaborarea documentațiilor tehnico-economice prevăzute la alin.(1) se cuprind în bugetul Ministerului Transporturilor, Infrastructurii și Comunicațiilor, , conform contractelor/deciziilor/ordinelor de finanțare.

(14) Lunar sau ori de câte ori este necesar, Ministerul Transporturilor, Infrastructurii și Comunicațiilor în calitate de ordonator principal de credite solicită Ministerului Finanțelor Publice deschiderea de credite bugetare pe seama cererilor de fonduri formulate de unitățile administrativ teritoriale/asociațiile de dezvoltare intercomunitară / asocierile dintre aceștia.

(15) În limita creditelor bugetare deschise și repartizate, Ministerul Transporturilor, Infrastructurii și Comunicațiilor virează, pe bază de ordin de plată pentru Trezoreria Statului sumele corespunzătoare în conturile de venituri ale bugetelor locale conform indicatorilor din clasificația bugetară.

(16) Se autorizează Autoritatea de Management a Programului Operațional Infrastructură Mare, la propunerea Organismului Intermediar pentru Transport, să ia măsurile legale necesare pentru includerea ca beneficiari în cadrul programului operațional a unităților administrativ-teritoriale sau, după caz, a asociațiilor de dezvoltare intercomunitară înființate de acestea sau a asocierilor dintre aceștia.

(17) Organismul Intermediar pentru Transport încheie contracte de finanțare cu unitățile administrativ-teritoriale / asociațiile de dezvoltare intercomunitară / asocierile dintre aceștia și se asigură, odată cu încheierea contractelor de finanțare, că acestea au capacitate de administrare și financiară pentru elaborarea documentațiilor tehnico-economice și exercită controlul asupra modului de elaborare a documentațiilor tehnico-economice.

**Art.10 -** (1) Proiectele de infrastructură strategice de transport feroviar pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să respecte una dintre următoarele condiții:

a) să asigure funcționalitatea integrală a rețelei TEN-T Core și Comprehensive, conform termenelor asumate prin Regulamentul UE nr.1315 / 2013 privind orientările UE pentru dezvoltarea rețelei transeuropene de transport;

b) să asigure continuitatea sectoarelor de infrastructură, în special pe tronsoanele transfrontaliere;

c) să asigure realizarea interconexiunilor multimodale respectiv conexiuni între transportul feroviar și cel puțin unul dintre următoarele moduri de transport: rutier, portuar, aeroportuar sau alte moduri de transport;

d) să contribuie, în cazul autorităților publice locale, la rezolvarea problemelor de descongestionare a traficului rutier din arealul zonelor metropolitane prin soluții de tipul trenurilor urbane, trenurilor metropolitane sau alte soluții identificate prin studiile de trafic elaborate în acest sens.

(2) Unitățile administrativ-teritoriale / asociațiile de dezvoltare intercomunitară / asocierile dintre aceștia, care depun cereri de finanțare la Autoritatea de Management pentru POIM sau, după caz, la Organismul Intermediar pentru Transport în vederea finanțării pregătirii documentațiilor tehnico-economice pentru proiectele de infrastructură strategice de transport feroviar trebuie să obțină avizul prealabil al structurii responsabile cu gestionarea Master Planului General de Transport din cadrul Ministerului Transporturilor, Infrastructurii și Comunicațiilor pentru a se certifica faptul că soluțiile propuse fac parte din arealul zonei metropolitane, sunt soluții realizabile ținând cont de soluția tehnică propusă, dar și de accesibilitatea la infrastructura feroviară și au impact asupra descongestionării de trafic rutier.

(3) Pentru încheierea contractelor de finanțare pentru elaborarea documentațiilor tehnico-economice prevăzute la art. 4 aferente proiectelor de infrastructură strategice de transport feroviar se aplică corespunzător mecanismul de finanțare prevăzut la art.9 alin. (1)-(4) și (6)-(17) din prezenta ordonanță de urgență.

**Art.11** - (1) Proiectele de infrastructură strategică de transport naval pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să respecte una dintre următoarele condiții:

a) îmbunătățesc condițiile de navigație de-a lungul Dunării, inclusiv prin lucrări de dragare de tipul investițiilor;

b) asigură conexiunea la rețeaua de transport feroviar și/sau la rețeaua de transport rutier în porturile situate pe rețeaua TEN-T Core și Comprehensive;

c) asigură îmbunătățirea capacității de acostare precum și a capacității de tranzit a mărfurilor în porturile situate pe rețeaua TEN-T Core și Comprehensive.

(2) Pentru încheierea contractelor de finanțare pentru elaborarea documentațiilor tehnico-economice prevăzute la alin.(1) se aplică corespunzător mecanismul de finanțare prevăzut la art.9 alin. (1)-(4) și (6)-(17) din prezenta ordonanță de urgență.

**Art.12 -** (1) Proiectele strategice de infrastructură de apă – apă uzată și managementul deșeurilor pentru care se acordă sprijin financiar pentru elaborarea documentațiilor tehnico-economice în conformitate cu prevederile prezentei ordonanțe de urgență trebuie să respecte condițiile prevăzute la art. 5 alin. (1) lit. b).

(2) Finanțarea pentru elaborarea documentațiilor tehnico-economice prevăzute la art. 4 în domeniile apă – apă uzată și managementul deșeurilor se asigură din POIM, conform regulilor și procedurilor acestui program operațional.

**CAPITOLUL III. PREVEDERI REFERITOARE LA MOBILITATE URBANĂ, REGENERARE URBANĂ, CENTRE DE AGREMENT / BAZE TURISTICE (TABERE ȘCOLARE), INFRASTRUCTURĂ ȘI SERVICII PUBLICE DE TURISM, INCLUSIV OBIECTIVE DE PATRIMONIU, SPECIALIZAREA INTELIGENTĂ ȘI INFRASTRUCTURĂ RUTIERĂ JUDEȚEANĂ**

**Art. 13 -** (1) Asigurarea finanțării din fonduri europene pentru elaborarea documentațiilor tehnico-economice necesare proiectelor de infrastructură destinate domeniilor menționate la art. 2 lit. d)-i) se desfășoară prin parcurgerea următoarelor etape:

a) Autoritatea de Management pentru POAT 2014-2020 încheie cu Agențiile pentru Dezvoltare Regională din regiunile mai puțin dezvoltate conform clasificării din Nomenclatorul comun al unităților teritoriale de statistică (NUTS), contracte de finanțare pe baza fișelor de proiect depuse de acestea;

b) Agențiile pentru Dezvoltare Regională din regiunile mai puțin dezvoltate conform clasificării din Nomenclatorul comun al unităților teritoriale de statistică (NUTS), încheie cu beneficiarii de sprijin financiar acorduri de parteneriat / contracte de acordare a sprijinului financiar, după cum urmează:

b.1.) cu unitățile administrativ teritoriale locale/județene pentru proiectele destinate mobilității și regenerării urbane pe baza selecției de fișe de proiecte organizate la nivelul regiunilor de dezvoltare de către Agențiile pentru Dezvoltare Regională din regiunile mai puțin dezvoltate conform clasificării din Nomenclatorul comun al unităților teritoriale de statistică (NUTS), pentru proiecte noi sau după caz pentru proiectele din listele de rezervă ale Programului Operațional Regional 2014-2020, exclusiv pentru actualizarea documentațiilor tehnico-economice existente sau pentru continuarea acestora în vederea pregătirii pentru implementare a proiectelor;

b.2.) cu unitățile administrativ teritoriale județene sau parteneriate între acestea și/sau între acestea și autorități publice locale pentru proiectele destinate infrastructurii rutiere județene pe baza prioritizării proiectelor la nivelul Consiliilor pentru Dezvoltare Regională pentru proiecte noi sau după caz pentru proiectele din listele de rezervă ale Programului Operațional Regional 2014-2020, exclusiv pentru actualizarea documentațiilor tehnico-economice existente sau pentru continuarea acestora în vederea implementării proiectelor;

b.3.) cu unitățile administrativ teritoriale locale/județene pentru proiectele de infrastructură publică de turism, inclusiv obiective de patrimoniu cu potențial turistic pe baza selecției de fișe de proiecte organizate la nivelul regiunilor de dezvoltare de către Agențiile pentru Dezvoltare Regională din regiunile mai puțin dezvoltate conform clasificării din Nomenclatorul comun al unităților teritoriale de statistică (NUTS) pentru proiecte noi sau după caz pentru proiectele din listele de rezervă ale Programului Operațional Regional 2014-2020, exclusiv pentru actualizarea documentațiilor tehnico-economice existente sau pentru continuarea acestora în vederea implementării proiectelor;

b.4.) cu unitățile administrativ teritoriale locale/județene în parteneriat cu universități, institute de cercetare, ONG, alte entități publice sau private de cercetare-dezvoltare-inovare, microîntreprinderi/ întreprinderi mici, mijlocii și mari, sau separat cu parteneriate între universități, institute de cercetare, ONG, alte entități publice sau private de cercetare-dezvoltare-inovare, microîntreprinderile și/sau întreprinderile mici, mijlocii și mari, sau individual cu oricare dintre entitățile de mai sus (cu excepția APL) pentru proiectele destinate specializării inteligente incluse în portofoliul de proiecte rezultat în urma întâlnirilor de descoperire antreprenorială, și pentru care promotorii își exprimă intenția de a beneficia de asistență tehnică în condițiile acestei ordonanțe;

b.5) cu Ministerul Tineretului și Sportului / unitățile administrativ teritoriale care au în proprietate infrastructurile de tip centre de agrement / baze turistice (taberele școlare) sau parteneriate între acestea, în baza prioritizării realizate de acesta la nivelul fiecărei regiuni de dezvoltare, din categoria celor mai puțin dezvoltate conform clasificării din Nomenclatorul comun al unităților teritoriale de statistică (NUTS).

**Art.14 -** (1) Proiectele de mobilitate urbană pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să îndeplinească cumulativ următoarele condiții:

a) să facă parte din Planul de Mobilitate Urbană Durabilă elaborat conform legii la nivelul autorităților publice locale / polului de creștere / zonei urbane funcționale;

b) să conțină un coridor de mobilitate integrat, alcătuit din unul sau mai multe propuneri / proiecte din PMUD-urile aprobate, considerat strategic la nivelul autorității publice locale care să sprijine transportul public în comun de călători, circulația bicicliștilor și / sau circulația pietonilor aprobat prin hotărâre a consiliului local, și poate avea în vedere inclusiv legătura cu localitățile limitrofe;

c) să aibă valoarea estimată totală, fără T.V.A., echivalent în lei, a proiectului cuprinsă între 7.500.000 euro și 25.000.000 euro pentru municipiile reședință de județ și între 5.000.000 euro și 15.000.000 euro pentru celelalte municipii și orașe.

(2) O unitate administrativ teritorială poate obține sprijin financiar în condițiile prezentei ordonanțe de urgență pentru documentația tehnico-economică aferentă unui singur proiect de mobilitate urbană.

**Art.15** - (1) Proiectele de regenerare urbană pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să îndeplinească cumulativ următoarele condiții:

a) să facă parte din Strategia Integrată de Dezvoltare Urbană/ strategia de dezvoltare locală / județeană elaborată conform legii la nivelul autorităților publice locale / județene / polului de creștere / zonei urbane funcționale sau din alte studii de specialitate aprobate de acestea;

b) să integreze intervenții de regenerare urbană care se referă la: spații verzi, spații publice în cartierele de locuit, spații culturale, spații recreative, monumente istorice, regenerare de zone industriale / degradate / abandonate cu scopul de a susține dezvoltarea comunităților;

c) să aibă valoarea estimată totală, fără T.V.A., echivalent în lei, a proiectului cuprinsă între 3.000.000 euro și 7.500.000 euro pentru municipiile reședință de județ și între 1.000.000 euro și 5.000.000 euro pentru celelalte municipii și orașe.

(2) O unitate administrativ teritorială locală/județeană poate obține sprijin financiar în condițiile prezentei ordonanțe de urgență pentru documentația tehnico-economică aferente unui singur proiect de regenerare urbană.

**Art. 16 -** Proiectele privind infrastructura și servicii publice de turism, inclusiv obiectivele de patrimoniu cu potențial turistic pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe trebuie să îndeplinească cumulativ următoarele condiții:

a) să facă parte dintr-o analiză, plan, strategie elaborată la nivel local, județean, regional, național, după caz;

b) să aibă valoarea estimată totală, fără T.V.A., echivalent în lei, a proiectului de minim 3.000.000 euro și maxim 15.000.000 euro.

(2) O regiune de dezvoltare poate obține sprijin financiar pentru elaborarea de documentații în conformitate cu prevederile prezentei ordonanțe de urgență pentru cel mult un numărul de proiecte de infrastructură publică de turism, inclusiv obiective de patrimoniu cu potențial turistic egal cu numărul de județe componente ale regiunii.

**Art. 17** - (1) Proiectele privind Centre de Agrement / Baze turistice (tabere școlare) pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe trebuie să îndeplinească cumulativ următoarele condiții:

a) să facă parte dintr-o strategie elaborată la nivel județean sau regional / național, după caz;

b) să aibă valoarea estimată totală, fără T.V.A., echivalent în lei, a proiectului de minim 1.000.000 euro și maxim 3.000.000 euro.

(2) O regiune de dezvoltare poate obține sprijin financiar pentru elaborarea de documentații în conformitate cu prevederile prezentei ordonanțe de urgență pentru cel mult 2 proiecte privind centrele de agrement / baze turistice (tabere școlare).

**Art.18 -** (1) Proiectele de specializare inteligentă pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să îndeplinească cumulativ următoarele condiții:

a) să vizeze cel puțin unul dintre domeniile de specializare inteligentă cuprinse în Strategiile de Specializare Inteligentă elaborate la nivelul unei regiuni;

b) să fie rezultatul unui proces de preselecție sau al procesului de descoperire antreprenorială desfășurat la nivel regional;

c) să aibă ca potențiali beneficiari unitățile administrației publice locale / județene în parteneriat cu universități, institute de cercetare, ONG, alte entități publice sau private de cercetare-dezvoltare-inovare, microîntreprinderi / întreprinderi mici, mijlocii și mari, sau separat cu parteneriate între universități, institute de cercetare, ONG, alte entități publice sau private de cercetare-dezvoltare-inovare, microîntreprinderile și / sau întreprinderile mici, mijlocii și mari sau individual cu oricare dintre entitățile de mai sus (cu excepția unităților administrației publice locale). Atunci când proiectele de specializare inteligentă se desfășoară în parteneriat cu autoritățile publice locale de la nivelul municipiilor reședință de județ acestea asigură dezvoltarea rețelelor de utilități publice necesare structurilor de specializare inteligentă;

d) să aibă valoarea estimată totală, fără T.V.A., echivalent în lei, a proiectului cuprinsă între 5.000.000 euro și 25.000.000 euro pentru proiectele depuse de parteneriate între universități, institute de cercetare, ONG, alte entități publice sau private de cercetare-dezvoltare-inovare, microîntreprinderile și/sau întreprinderile mici, mijlocii și mari sau individual de oricare dintre entitățile de mai sus. Se încurajează un parteneriat cât mai extins al ecosistemului regional de inovare;

e) să aibă valoarea estimată totală, fără T.V.A., echivalent în lei, a proiectului cuprinsă între 10.000.000 euro și 45.000.000 euro pentru proiectele depuse de unitățile administrației publice locale / județene în parteneriat cu universități, institute de cercetare, ONG, alte entități publice sau private de cercetare-dezvoltare-inovare, microîntreprinderi / întreprinderi mici, mijlocii și mari. Se încurajează un parteneriat cât mai extins al ecosistemului regional de inovare;

f) să depună o declarație de capacitate financiară prin care beneficiarii se obligă să asigure cofinanțarea proiectului de specializare inteligentă după cum aceasta va fi stabilită în acord cu regulile de ajutor de stat.

(2) O entitate dintre cele menționate la alin. (1) lit. c) poate participa și poate obține în condițiile prezentei ordonanțe de urgență sprijin pentru documentația tehnico-economică aferentă unui singur proiect de specializare inteligentă.

**Art.19 -**(1) Proiectele de infrastructură rutieră de interes județean, inclusiv variante ocolitoare și / sau drumuri de legătură pentru care se acordă sprijin financiar în elaborarea documentațiilor tehnico-economice în conformitate cu prevederile prezentei ordonanțe de urgență trebuie să îndeplinească cumulativ următoarele condiții:

a) să asigure conexiunea la coridoarele de transport transeuropene, respectiv legătura directă sau după caz indirectă la rețelele de transport TEN-T Core sau Comprehensive;

b) să facă parte dintr-o strategie elaborată la nivel județean sau după caz regional;

c) să aibă impact asupra dezvoltării economice la nivel județean sau regional;

d) să aibă o valoare estimată totală, fără T.V.A., echivalent în lei, a proiectului între 10.000.000 euro și 45.000.000 euro.

(2) Justificarea impactului asupra dezvoltării economice la nivel județean / regional a proiectului de infrastructură rutieră se aprobă prin hotărâre a Consiliului Județean.

(3) Pentru elaborarea documentațiilor tehnico-economice necesare implementării proiectelor de infrastructură rutieră de interes județean unitățile administrației publice județene pot încheia acorduri de parteneriat cu alte unități ale administrației publice locale / județene sau după caz pot constitui asociații de dezvoltare intercomunitară în condițiile legii.

(4) O unitate administrativ teritorială județ poate obține sprijin financiar în condițiile prezentei ordonanțe de urgență pentru documentația tehnico-economică aferentă unui singur proiect de infrastructură rutieră de interes județean.

(5) O unitate administrativ teritorială județ, inclusiv cele prevăzute la alin. (4), care acționează în parteneriat cu alte unități administrativ teritoriale locale / județene sau care participă într-o asociație de dezvoltare intercomunitară în condițiile legii, poate participa și poate obține sprijin financiar în condițiile prezentei ordonanțe de urgență pentru documentația tehnico-economică aferentă unui singur proiect în parteneriat de infrastructură rutieră de interes județean.

**Art.20** - La semnarea acordurilor de parteneriat / contractelor de acordare a sprijinului financiar cu beneficiarii, Agențiile pentru Dezvoltare Regională confirmă încadrarea proiectelor depuse în criteriile prevăzute la art.15 - 19 din prezenta ordonanță de urgență.

**Art.21-** Criteriile de repartizare a sumelor între Regiunile de Dezvoltare prin POAT 2014-2020 sunt aceleași cu criteriile utilizate la repartizarea sumelor prin Programul Operațional Regional 2014-2020, respectiv populație și suprafață, respectându-se procentele de alocare astfel cum acestea au rezultat din aplicarea acestor criterii.

**CAPITOLUL IV. DISPOZIȚII FINALE**

**Art. 22 -** Modelul de contract de acordare a sprijinului financiar prevăzut la art. 13 alin. (1) lit. b), se aprobă prin ordin al Ministrului Fondurilor Europene, în termen de 30 de zile de la intrarea în vigoare a prezentei ordonanțe de urgență.

|  |  |
| --- | --- |
| **Prim ministru**  **ludovic orban** |  |